**ΕΝΩΣΗ**

**ΔΙΚΑΣΤΩΝ & ΕΙΣΑΓΓΕΛΕΩΝ**

 ΠΡΩΤΟΔΙΚΕΙΟ ΑΘΗΝΩΝ

 ΚΤΙΡΙΟ 6 –ΓΡΑΦΕΙΟ 210

 ΤΗΛ: 213 2156114 - FAX 210 88 41 529

 Τ.Κ. 101. 71

 e- mail: endikeis@otenet.gr

Αθήνα, 29-1-2024

 **ΔΕΛΤΙΟ ΤΥΠΟΥ**

**ΜΕΓΑΛΗ ΕΠΙΤΥΧΙΑ ΤΟΥ ΕΚΠΑΙΔΕΥΤΙΚΟΥ ΠΡΟΓΡΑΜΜΑΤΟΣ ΤΗΣ ΕΝΩΣΗΣ ΔΙΚΑΣΤΩΝ ΚΑΙ ΕΙΣΑΓΓΕΛΕΩΝ ΣΤΗΝ ΑΘΗΝΑ ΜΕ ΘΕΜΑ: «Χρηματοπιστωτικό Δίκαιο - Διεπιστημονική Προσέγγιση Δικαίου και Οικονομίας»**

Με απόλυτη επιτυχία ολοκληρώθηκε ο κύκλος των διαλέξεων του εκπαιδευτικού προγράμματος, που συνδιοργάνωσε η Ένωση Δικαστών και Εισαγγελέων με το Τμήμα Οικονομικών Επιστημών του Δημοκριτείου Πανεπιστημίου Θράκης, στην Αθήνα, από 15-6-2023 έως 17-1-2024, με θέμα: «**Χρηματοπιστωτικό Δίκαιο - Διεπιστημονική Προσέγγιση Δικαίου και Οικονομίας**».

 Οι τρίωρες διαλέξεις των Καθηγητών κράτησαν αμείωτο το ενδιαφέρον των συμμετεχόντων συναδέλφων και αναπτύχθηκε εποικοδομητικός διάλογος επί της θεματολογίας των διαλέξεων (Οικονομικές κρίσεις - οικονομία – δίκαιο, Δίκαιο του Ανταγωνισμού στον τομέα της παροχής χρηματοπιστωτικών υπηρεσιών, Η Οικονομία της Πολιτικής Δίκης, Πληθωρισμός: αιτίες, επιπτώσεις και μέτρα καταπολέμησης, Η σύγχρονη κρίση του Κράτους Δικαίου: H επικυριαρχία του οικονομικού επί του θεσμικού, Δικαστική Απόφαση και Τεχνητή Νοημοσύνη κλπ)

Κατά τη λήξη του προγράμματος, σε μία λιτή τελετή, και μετά τον σύντομο χαιρετισμό της Προέδρου της ΕνΔΕ, Προέδρου Εφετών, κ. Μαργαρίτας Στενιώτη και τον χαιρετισμό των Καθηγητών και υπευθύνων του Προγράμματος κ.κ. Διονύση Χιόνη, Δημήτρη Δημητρίου και Ευάγγελου Δρυμπέτα, ακολούθησε η διάλεξη του τέως Προέδρου του Ελεγκτικού Συνεδρίου και υπ. Πρωθυπουργού κ. Ιωάννη Σαρμά με το επίκαιρο θέμα: «Η Προστασία της Ακαδημαϊκής Ελευθερίας, κεντρικό ζητούμενο για το μέλλον της Πανεπιστημιακής Εκπαίδευσης στη χώρα μας». Κατόπιν απονεμήθηκαν από τους Εισηγητές και από την Πρόεδρο της Ένωσης οι τίτλοι παρακολούθησης σ’ όλους τους συμμετέχοντες συναδέλφους. Στην τελετή παρευρέθηκαν και ο υπεύθυνος και ο αναπληρωτής υπεύθυνος οικονομικών της ΕνΔΕ κ.κ. Νικήτας Βελίας και Βασίλης Καραναστάσης.

Εκφράζουμε τις ευχαριστίες μας στους συναδέλφους για τη συμμετοχή τους στο άνω πρόγραμμα, ανανεώνοντας για το άμεσο μέλλον τη συνάντησή μας σε ανάλογου κύρους εκπαιδευτικά προγράμματα, που πραγματώνουν τον επιστημονικό σκοπό της Ένωσης Δικαστών και Εισαγγελέων.

Επίσης, εκφράζουμε τις ευχαριστίες μας στον Πρόεδρο του Τριμελούς Συμβουλίου Διεύθυνσης του Εφετείου Αθηνών, Πρόεδρο Εφετών, κ. Δημήτρη Οικονόμου και τα μέλη αυτού για τη διάθεση της αίθουσας, που πραγματοποιήθηκε το πρόγραμμα και την εν γένει φιλοξενία του.

**ΓΡΑΦΕΙΟ ΤΥΠΟΥ ΤΗΣ**

**ΕΝΩΣΗΣ ΔΙΚΑΣΤΩΝ ΚΑΙ ΕΙΣΑΓΓΕΛΕΩΝ**

ΑΚΟΛΟΥΘΕΙ ΦΩΤΟΓΡΑΦΙΚΟ ΥΛΙΚΟ ΑΠΟ ΤΗΝ ΤΕΛΕΤΗ ΛΗΞΗΣ